**Ipiku vald** (läti keeles *Ipiķu pagasts*) on vald Lätis Valmiera piirkonnas Eesti piiri ääres. Vald piirneb Vilpulka ja Ramata valla ning Viljandi maakonna Mulgi vallaga (varem Abja vallaga).

Valla pindala on 67,43 km² ja elanike arv 270 (2010). Ipiku vallas asub Läti kõige põhjapoolsem punkt. Seda tähistab punkti koordinaatidega kivi endises Ipiku piiripunktis. Vallavanem on Iveta Buņķe.

Ajalugu
-------

Ipiku piiripunkt (suunaga Eesti poole)
Lagunenud tuuleveski Ipiku külas
1935. aastal oli Valmiera maakonda kuuluva Ipiku valla pindala 54 km² ning seal elas 832 elanikku. 1945. aastal liideti Ipiku vald Mežgaļi vallaga ja 1949. aastal vald likvideeriti. Seejärel kuulus Ipiku külanõukogu 1949–1959 Rūjiena ja pärast 1959. aastat Valmiera rajooni. Ipiku külanõukogu liideti 1951. aastal varem likvideeritud Mežgaļi külanõukogu ja 1971. aastal Ramata külanõukogu Rosme kolhoosi territooriumiga. 1990. aastal moodustati külanõukogust taas vald. Aastatel 2009–2021 kuulus vald Ruhja piirkonda.

1997. aastal suleti Riia–Ipiku raudteeliin, mis oli ühenduses Valka–Pärnu liiniga. Ipiku valda jäi kaks raudteejaama: Ipiku ja Kirbla.

Loodus
------

Läbi valla voolavad Ramata ja Sapraša jõgi. Samuti on valla territooriumil väike Tīta järv (4,5 ha, peaaegu kinnikasvanud). Vald jääb Põhja-Vidzeme biosfäärikaitseala territooriumile. Vald jääb Tālava madalikule, ent seda liigendavad arvukad voored. Neist kõrgeim on Tīta mägi (84,3 m). Metsade all on 30,8 % valla territooriumist.

Kaitstavad objektid
-------------------

Kohalike vaatamisväärsuste hulka kuuluvad Roči rändrahn (pikkus 4,5 m, kõrgus 1,6 m), Vecmangi tamm (ümbermõõt 4,6 m), Roči kuusk ja Kārlis Ulmanise istutatud tamm. looduskaitse all on ka Mišļi kask ja Māzerise kask. Regionaalse kaitse all olevad muinsusmälestised on Veckābuļi keskaegne kalmistu ja Ķirbele keskaegne kalmistu.

Tuntud elanikke
---------------

Ipiku vallas on sündinud Kārlis Reinholds Zariņš, Läti diplomaat, saadik Eestis 1930–1933, saadik Suurbritannias ja Läti Vabariigi välisminister 1931–1933.

Ipiku külas veetis oma lapsepõlve ja elu viimase kolmandiku Eesti proosakirjanik, luuletaja ja tõlkija Rein Sepp.

Asustus
-------

Aastal 2011 elas vallas 188 lätlast, 3 venelast, 9 valgevenelast, 1 ukrainlane ja 9 leedulane.

Valla külad:

| Küla | Küla tüüp | Elanike arv |
| --- | --- | --- |
| **Ipiku** | *vidējciems* | 99 (2018) |
| Ipiķu skola | *mazciems* | 14 (2018) |
| Ķirbēni | *mazciems* | 24 (2018) |

Ülejäänud valla elanikud elasid külade koosseisu mitte kuuluvates taludes.

Viited
------

1. ↑  Iedzīvotāju skaits pēc tautības reģionos, pilsētās, novados, pagastos, apkaimēs un blīvi apdzīvotās teritorijās gada sākumā (pēc administratīvi teritoriālās reformas 2021. gadā) 2021 - 2022, vaadatud 2.10.2023.
2. ↑
3. ↑  Latvijas pagasti. Enciklopēdija. Rīga : A/S Preses nams. 2001. ISBN 9984-00-412-0. 359 lk.
4. ↑  Latvijas īpaši aizsargājamām dabas teritorijām dabas datu pārvaldības sistēmā OZOLS
5. ↑  Valsts kultūras pieminekļu aizsardzības inspekcija. Valsts aizsargājamo nekustamo kultūras pieminekļu saraksts, vaadatud 19.01 2024
6. ↑  Ethnic composition of Latvia 2011
7. ↑  Vietvārdu datubāze[*alaline kõdulink*]
8. ↑  Vietvārdu datubāze[*alaline kõdulink*]

Välislingid
-----------

 Ipiku vald – pildid, videod ja helifailid Wikimedia Commonsis

| * v
* r
Valmiera piirkonna haldusjaotus |
| --- |
| 

* Bērzaine vald
* Brenguļi vald
* Burtnieki vald
* Dikļi vald
* Ēvele vald
* Ipiku vald
* Jērcēni vald
* Jeri vald
* Kauguri vald
* Kocēni vald
* Kööna vald
* Loodi vald
* Mazsalaca vald
* Mazsalaca linn
* Matīši vald
* Naukšēni vald
* Plāņi vald
* Ramata vald
* Rencēni vald
* Ruhja linn
* Seda linn
* Sēļi vald
* Skaņkalne vald
* Strenči linn
* Zilaiskalnsi vald
* Trikāta vald
* Vaidava vald
* Valmiera vald
* Valmiera linn
* Vecate vald
* Vilpulka vald

 |